ม็อบปลดแอก กร้าวหากมีการคุกคามนักเรียน นักศึกษา ประยุทธ์ต้องไม่มีที่ยืน
ม็อบประชาชนปลดแอกยุติการชุมนุมแล้ว ประกาศให้เวลารัฐบาลถึงเดือนกันยายนนี้ หากไม่มีการตอบรับใดๆ ขู่จะยกระดับการชุมนุม ลั่นหากมีการคุกคามนักเรียน นักศึกษา พล.อ.ประยุทธ์ จะต้องไม่มีที่ยืนในประเทศเมื่อเวลา 21.50 น. วันที่ 16 ส.ค.2563 ผู้สื่อข่าวรายงานบรรยากาศ บริเวณโดยรอบอนุสาวรีย์ประชาธิปไตย การชุมนุมของคณะประชาชนปลดแอกมาถึงช่วงสุดท้าย เมื่อแกนนำกลุ่มผู้ชุมนุมได้ชวนมวลชนร่วมกันร้องเพลง ดู ยู เฮียร์ เดอะ พีเพิล ซิง ทั้งเวอร์ชั่นภาษาไทยและอังกฤษ ก่อนที่จะขึ้นปราศรัยปิดการชุมนุมโดยแกนนำ 2 คน คือนายอานนท์ นำภา และนายทัตเทพ เรืองประไพกิจเสรีทั้งนี้ นายอานนท์ กล่าวว่า ต้องขอขอบคุณทุกกำลังใจที่ให้กับตนและนักศึกษาที่ออกมาเป็นแนวหน้า ขบวนนักศึกษาประชาชนได้ก่อตัวอย่างรวดเร็ว หลายคนถูกตั้งข้อหาอย่างไม่เป็นธรรม หลังจากที่ตนถูกจับก็มีอีกหลายคนถูกจับตามมา คือ นายพริษฐ์ หรือเพนกวิน ชิวารักษ์ ตอนนี้เรากำลังเผชิญหน้ากับการใช้อำนาจมืดทุกรูปแบบ ทั้งกดดันไปยังศาลให้มีการออกหมายจับ หมายค้น และจับกุมตัวเพื่อดำเนินคดีขอส่งเสียงดังๆ ไปยังศาลยุติธรรม ขอให้พวกท่านเลือกข้างระหว่างประชาธิปไตย หรือจะอยู่ข้างเผด็จการ การต่อสู้ในข้อเรียกร้องเบื้องต้นคือการให้มีการร่างรัฐธรรมนูญใหม่ ขณะนี้มีพรรคการเมืองที่พร้อมจะลงชื่อให้มีการตั้ง สสร.ขึ้นมา แต่อย่าเพิ่งดีใจการแก้รัฐธรรมนูญครั้งนี้ สว.ไม่มีวันยอมง่ายๆ ต่อให้ออกมาพูดด้วยคำที่อ่อนหวานก็อย่าไปเชื่อต้องกดดันให้ถึงที่สุดการแก้รัฐธรรมนูญไม่ใช่หน้าที่ของ ส.ว.ที่จะมาบอกว่าควรแก้เรื่องไหน ควรเป็นหน้าที่ของ สสร.ที่มาจากทุกอาชีพเข้าสภาเพื่อไปร่างรัฐธรรมนูญฉบับประชาชน เงื่อนไขที่เผด็จการเสนอมาตอนนี้คือ ให้แก้ได้เพียงบางมาตราที่ไม่แตะต้องอำนาจที่แท้จริงของเผด็จการ แม้มีพรรคการเมืองบางพรรคพร้อมที่จะคุกเข่าอ่อนข้อให้เงื่อนไขเผด็จการ ขอให้พวกเราช่วยกันเรียกร้องให้พรรคการเมืองนี้ลุกขึ้น ไม่ต้องกลัวยุบพรรคเพราะประชาชนจะอยู่เคียงข้างนอกจากนี้ จากการชุมนุมของเราตั้งแต่ 18 ก.ค.จนมีการชุมนุมต่อเนื่องทั่วประเทศไปถึงระดับมัธยม ซึ่งน้องๆ เหล่านี้ถูกคุกคามมากที่สุด ที่สำคัญคือด่านหน้าของการชุมนุมคือกลุ่มนิสิต นักศึกษา ขณะนี้ข้อเรียกร้องได้รับการขานรับจากประชาชนทั่วประเทศแล้ว ขอให้ช่วยกันปกป้อง ถ้าน้องๆ เป็นอะไร พล.อ.ประยุทธ์ จะไม่มีที่ยืนในประเทศนี้นายทัตเทพ เรืองประไพกิจเสรี กล่าวว่า เป็นเวลานานแค่ไหนแล้วที่เราไม่ได้เห็นการชุมนุมที่ใหญ่ที่สุดบนถนนราชดำเนิน นับตั้งแต่มี คสช. 3 ข้อเรียกร้องที่เรายื่นคำขาดไปยังรัฐบาลเพื่อแก้ปัญหาประเทศที่เรื้อรังและเป็นทางเดียวที่ไม่ต้องนองเลือดนั้น ขอเสนอโรดแม็ป ให้ปฏิบัติคือ 1.ยกเลิกรัฐธรรมนูญในส่วน ส.ว. เพื่อนำ 250 ส.ว.ออกไปจากรัฐสภาและรัฐธรรมนูญ 2.รัฐสภา ต้องแก้รัฐธรรมนูญ มาตรา 256 เพื่อให้มีการตั้งสภาร่างรัฐธรรมนูญ เพื่อร่างรัฐธรรมนูญฉบับใหม่ ขอเรียกร้องไปยังสมาชิกรัฐสภา ขอให้มีการกล้าหาญเปิดทางให้มีการแก้รัฐธรรมนูญ เมื่อเอา ส.ว.ออกจากสภาและมี สสร.แล้ว 3.รัฐบาลจะต้องประกาศยุบสภาเพื่อเลือกตั้งใหม่ ไม่ว่าอะไรจะเกิดขึ้นเพื่อนำไปสู่ข้อเรียกร้องนี้ 1.เราจะไม่ยอมรับการจัดตั้งรัฐบาลแห่งชาติเด็ดขาด พรรคการเมืองไหนที่ไปร่วมต้องหมดอนาคตแน่นอน 2 เราไม่ต้องการทำรัฐประหาร ถ้ามีเราจะออกมาต่อต้าน และถ้าในเดือนกันยายนไม่มีการตอบสนองใดๆ จากรัฐ เราจะยกระดับการชุมนุมต่อไปจากนั้นแกนนำและแนวร่วมที่มีข่าวว่าจะต้องถูกดำเนินคดี 31 คนเดินขึ้นบนเวที โดยนายทัตเทพ ประกาศขอให้เจ้าหน้าที่ตำรวจมาชี้แจงว่าใครถูกหมายจับใครถูกหมายเรียกแล้วบ้าง โดยให้เวลา 5 นาที และขอให้ถือหมายมาให้ดูด้วย แต่ไม่มีเจ้าหน้าที่ตำรวจมาตามที่ผู้ชุมนุมขอ ทางกลุ่มจึงชวนให้ผู้ชุมนุมลุกขึ้นยืนแล้วตะโกนว่า เผด็จการจงพินาศประชาธิปไตยจงเจริญ ก่อนที่จะยุติการขุมนุมแยกย้ายกลับเวลาประมาณ 22.41 น.ผู้สื่อข่าวรายงานอีกว่า หลังจากยุติการชุมนุมแล้ว แกนนำแนวร่วมทั้งหมดที่ถูกหมายเรียกและหมายจับทยอยเดินทางไปที่ สน.สําราญราษฎร์ เพื่อที่จะขอเข้ามอบตัวกับเจ้าหน้าที่ตำรวจ
ม็อบประชาชนปลดแอกยุติการชุมนุมแล้ว ประกาศให้เวลารัฐบาลถึงเดือนกันยายนนี้ หากไม่มีการตอบรับใดๆ ขู่จะยกระดับการชุมนุม ลั่นหากมีการคุกคามนักเรียนนักศึกษา พล.อ.ประยุทธ์ จะต้องไม่มีที่ยืนในประเทศ
ม็อบปลดแอก,ม็อบ 16 สิงหา,ชุมนุม 16 สิงหาคม,ชุมนุมนักศึกษา,แฟลชม็อบ,ประชาชนปลดแอก,ประยุทธ์ จันทร์โอชา,ข่าวทั่วไป